Kristian Jensen (V), 1998-06-11:
Venstre er glad for, at det nu endelig er lykkedes at komme frem til en aftale om fordeling af midlerne fra tips, lotto og andre spil under Dansk Tipstjeneste.
Det var en lang og en til tider svær proces at nå frem til en aftale, og det er sikkert, at ingen af parterne har fået lige netop det, som de ønskede.
I det arbejde, vi har gennemført her efter valget, har vores udgangspunkt været den skitse, som tidligere kulturministre og skatteministre har præsenteret beløbsmodtagerne for, og som ikke blev særlig positivt modtaget, især ikke hos de store breddeidrætsorganisationer.
Derfor var det positivt, at den nye kulturminister ændrede forslaget om en idrætsfond, hvis idé Venstre aldrig har troet på.
Men jeg kan så sige, at der i stedet blev oprettet et idrætspolitisk idéprogram, som skal prøve at leve op til ministeriets ønsker om nye veje i idrætten.
Nu kommer idéprogrammet imidlertid, og så håber Venstre naturligvis, at det vil bringe nye ideer frem, være med til at skabe et bedre idrætsliv i Danmark.
Vi vil i hvert fald følge idéprogrammet meget nøje.
Venstre mener, at den nedgang i støtte, som idrættens organisationer var stillet i udsigt, var en for kraftig beskæring, og er glad for, at det trods alt er lykkedes at flytte lidt rundt på de beskedne beløb i ministerens oplæg til gavn for netop breddeidrætten.
Venstre finder det vigtigt, at vi kigger på børns og unges interesser og støtter børn- og ungeorganisationerne
frem for at fordele støtten til voksne og til andre med bedre muligheder for selvfinansiering
Det glæder os, at der er taget hånd om en række af de ønsker fra humanitære organisationer, der har haft ønske om en stærkere placering i fordelingen af tips- og lottomidler.
Samtidig er vi meget tilfredse med, at alle modtagere nu er sat på samme vilkår, nemlig som overskudsmodtagere og ikke som tidligere fordelt mellem omsætnings- eller overskudsmodtagere.
Det er en sammenlægning, som vi finder yderst nødvendig.
Jeg vil så sige, at der er et par ting, som jeg gerne vil have taget op under udvalgsbehandlingen til nærmere undersøgelse.
Det drejer sig om lovforslagets § 1, stk. 2, der omhandler det, der så i loven vil blive en ny § 7, hvor Hypotekbanken er blevet indsat som administrator af udbetalingerne til støttemodtagerne.
Vi finder formen lige bureaukratisk nok, når Tipstjenesten selv mener sig i stand til at stå for den udbetalingsform, der nu bliver lagt ind igennem Hypotekbanken, og som regeringen har planer om at likvidere eller i hvert fald senere beskære kraftigt.
Den udbetalingsform vil bl.a. betyde et rentetab for Tipstjenesten i størrelsesordenen 20-25 mio. kr. og dermed også en nedgang for de endelige modtagere af tips- og lottomidler.
Endvidere vil vi gerne have undersøgt, om Tipstjenesten kan leve op til de meget skærpede krav om aflæggelse af regnskab, revision og generalforsamling inden udgangen af februar.
Men Venstre er meget fortrøstningsfulde over for, at vi finder en løsning igennem udvalgsarbejdet.
Endelig står der i lovforslagets bemærkninger nogle ting omkring Lokale- og Anlægsfonden, der nu skal overtage Friluftsrådets forpligtelser for vandrerhjem og spejderhytter, hvilket ikke var med i den skitse, som vi blev præsenteret for den 7. maj, og som derfor også skal kigges nærmere efter.
Derfor kan jeg til slut sige, at Venstre er meget tilfredse med, at alle modtagere nu er kommet på overskudsfordeling, at fordelingsnøglerne er fastlagt for den kommende periode, og så skal vi igennem udvalgsarbejdet sørge for, at loven lever op de forventninger, vi nu alle havde.